Sanksjonssak 25/2016 – Lillestrøm SK

NFFs påtalenemnd (Påtalenemnda) har i brev oversendt anmeldelse til Doms- og sanksjonsutvalget (Utvalget) vedrørende Lillestrøm SK, på grunnlag av at LSK-supporterne ved innmarsjen til Tippeligakampen mellom Vålerenga og Lillestrøm 30. oktober skal ha blitt antent minimum fem kraftige bluss, samt flere små og et ukjent antall røykbluss. Tre av blussene skal ha blitt kastet inn på banen.

I anledning Lillestrøms scoring i kampens 32. spilleminutt ble det antent ytterligere røykbluss og gult bluss/røyk fra tribuneseksjonen til LSK-supporterne, samt at et flagg ble kastet inn på banen. I det 34. spilleminutt ble et nytt bluss antent og kastet inn på banen. Dette medførte at kampen ble stoppet i ett minutt. Videre ble det i kampens 35. minutt antent enda et bluss fra tribunen til ”Kanarifansen”.

På grunnlag av den foreliggende dokumentasjon, herunder bilder og video fra den aktuelle kampen, finner Utvalget det bevist at Lillestrøm-supporterne har forholdt seg som beskrevet i Påtalenemndas anmeldelse.

Det følger av NFFs sikkerhets- og arrangementsbestemmelser at det er forbud mot å ha med fyrverkeri eller effekter som oppfattes som slikt, inn på arenaen, jf. reglement om pyroteknikk. Videre følger det av sikkerhets- og arrangementsbestemmelsenes at aktiviteter supporterne ønsker å gjennomføre i forbindelse med arrangementet, skal på forhånd avtales og organiseres av arrangerende klubb. Det understrekes uttrykkelig at pyroteknikk kun kan benyttes av hjemmelagets tilhengere etter bestemte retningslinjer.

Bakgrunnen for det generelle forbudet, søknadsprosedyren og de strenge retningslinjene for bruk av pyroteknisk materiell, er at dette er svært brannfarlig og således har et stort skadepotensiale.

Utvalget legger til grunn at det var Lillestrøm sine tilhengere som tente stod bak de anmeldte forholdene. Klubben er dermed ansvarlig for overtredelsen som anmeldelsen omfatter.